Parys se krag eindelik weer aan(Argieffoto) Inwoners van Parys in die Vrystaat het eindelik weer elektrisiteit nadat die dorp se kragsubstasie vroeër vandeesweek aan die brand geslaan het en dorpenaars sedertdien sonder krag moes klaarkom. Eskom het Vrydagaand in ’n verklaring gesê sy tegniese span het elektrisiteit omstreeks 18:45 aan die substasie herstel. Die kragvoorsiener het nou om verskoning gevra vir die ongerief weens die fout. Maroela Media het vroeër berig daar het Dinsdagaand ŉ fout in die transformator by die landelike Parys-substasie ontstaan. Dit het veroorsaak dat die transformator asook die substasie aan die brand geslaan het. Weens die brandskade wat in die stasie se beheerkamer aangerig is, is die hele dorp se krag afgesny.